3.  การประกอบธุรกิจของแต่ละสายผลิตภัณฑ์

    1.  ลักษณะผลิตภัณฑ์

บริษัทฯ เป็นผู้ผลิตและจำหน่ายแผ่นฟิล์ม BOPP แผ่นฟิล์ม PET และแผ่นฟิล์ม Metallized
ซึ่งเป็นแผ่นฟิล์มที่ใช้กันแพร่หลายในอุตสาหกรรมบรรจุภัณฑ์ อุตสาหกรรมผลิตเทปกาว
อุตสาหกรรมผลิตเทปคาสเซท ฯลฯ แผ่นฟิล์มทั้งสามประเภทนี้สามารถใช้ร่วมกันหรือทดแทนกันได้
ขึ้นอยู่กับคุณสมบัติของผลิตภัณฑ์และการเลือกใช้ของลูกค้า

  คุณลักษณะของแผ่นฟิล์ม BOPP

  แผ่นฟิล์ม BOPP ผลิตจากเม็ดพลาสติก Polypropylene มีคุณลักษณะที่สำคัญ คือ

1)  ใช้ในงานพิมพ์ซอง เพื่อใช้บรรจุสินค้าอุปโภคและบริโภค
    ทำให้เกิดสีสันและทำให้สินค้าที่บรรจุอยู่ภายในมีคุณค่ามากขึ้น
    ช่วยในการถนอมผลิตภัณฑ์ที่บรรจุอยู่ให้มีอายุยาวขึ้น

2)  ใช้ผลิตเป็นเทปกาว

3)  ใช้เคลือบกระดาษ หรือ ลายไม้

4)  ทำเป็นซองบรรจุของใช้ เช่น เสื้อผ้า ถุงเท้า ช่อดอกไม้ ฯลฯ

5)  ทำเป็นกระดาษห่อของขวัญ

  คุณลักษณะของแผ่นฟิล์ม PET

  แผ่นฟิล์ม PET ผลิตจากเม็ดพลาสติก Polyester มีคุณลักษณะที่สำคัญ คือ

1)  นำไปใช้พิมพ์ซองบรรจุภัณฑ์ หรือ เคลือบกับแผ่นฟิล์ม BOPP
    เพื่อช่วยในการถนอมและรักษากลิ่นของอาหาร
    และรักษาความกรอบของขนมขบเคี้ยวได้ดีกว่าแผ่นฟิล์ม BOPP

2)  เป็นแผ่นฟิล์มที่ทนความร้อนได้สูง สามารถใช้กับตู้อบอาหารไมโครเวฟได้

3)  ใช้ผลิตเป็นเทปกาว

4)  ใช้เป็นฉนวนป้องกันความร้อนในอุตสาหกรรมสายไฟฟ้าและหม้อบรรจุไฟฟ้า (Battery)
    ตัวเก็บประจุ (Capacitor)

  คุณลักษณะของแผ่นฟิล์ม Metallized

แผ่นฟิล์ม Metallized ผลิตจากแผ่นฟิล์ม BOPP หรือแผ่นฟิล์ม PET โดยผ่านกรรมวิธีฉาบด้วยโลหะ
แผ่นฟิล์ม Metallized นี้ถือเป็น Specialty Film โดยมีราคาจำหน่ายสูงกว่าแผ่นฟิล์มธรรมดา
ซึ่งสามารถเพิ่มรายได้ให้กับบริษัทฯ อีกทางหนึ่ง มีคุณลักษณะที่สำคัญ คือ

1)  ทำให้ซองบรรจุภัณฑ์ มีสีสันที่แวววาว (Sparkling)

2)  สามารถป้องกันการไหลซึมของอากาศและป้องกันความชื้นได้ดีกว่าแผ่นฟิล์ม BOPP และแผ่นฟิล์ม
    PET ทำให้ยืดอายุของอาหารที่บรรจุได้นานมากขึ้น

ผลิตภัณฑ์ของบริษัทฯได้รับการส่งเสริมการลงทุนจากคณะกรรมการส่งเสริมการลงทุน ในเขต
3ซึ่งสามารถดูรายละเอียดได้จากข้อ 15 ของหมายเหตุประกอบงบการเงิน

1.  การตลาดและภาวะการแข่งขัน

    นโยบายและลักษณะการตลาด

-   กลยุทธ์การแข่งขัน บริษัทฯมีกลยุทธ์การแข่งขันดังนี้

-   ผลิตสินค้าที่มีคุณภาพได้มาตรฐาน ให้เป็นที่พึงพอใจของลูกค้า
    เพื่อไม่ให้สินค้าของบริษัทฯเป็นอุปสรรคในขั้นตอนการแปรรูปในอุตสาหกรรมต่อเนื่อง

-   ราคาจำหน่ายยุติธรรม

-   จัดส่งสินค้าตรงเวลา

-   มีบริการหลังการขาย (After Sales Service) ที่ดี
    เนื่องจากเป็นสินค้าที่ลูกค้าต้องนำไปแปรรูป
    การให้ข้อมูลและข้อแนะนำที่ดีจะเป็นประโยชน์แก่ลูกค้าและสร้างความสัมพันธ์อันดีระหว่างบริษัทฯ
    กับลูกค้า

-   ลักษณะลูกค้ากลุ่มเป้าหมาย ลูกค้าของบริษัทฯ แบ่งเป็นกลุ่มได้ดังนี้

-   โรงพิมพ์ โรงงานผลิตถุง Side Seal และบรรจุภัณฑ์อื่นๆ :
    ใช้เพื่อแปรรูปเป็นซองบรรจุสิ่งของ อาหาร ขนม ฯลฯ

-   โรงงานผลิตเทปกาว

-   อุตสาหกรรมอิเล็คทรอนิคส์

  บริษัทฯ ไม่มีการพึ่งพิงลูกค้ารายใดรายหนึ่งเกินร้อยละ 30 ของรายได้รวม

-   การจำหน่ายและช่องทางการจำหน่าย สินค้าของบริษัทฯ
    จำหน่ายให้แก่ลูกค้าทั้งในและต่างประเทศ โดยมีช่องทางการจำหน่ายและสัดส่วน (ข้อมูล ณ
    วันที่ 31 ธันวาคม 2545) ดังนี้

-   ตลาดในประเทศ : บริษัทฯ จัดจำหน่ายโดยตรงให้กับลูกค้าทุกประเภท
    ยอดขายในประเทศคิดเป็นสัดส่วนร้อยละ 71.06 ของยอดขายทั้งหมด

-   ตลาดต่างประเทศ : บริษัทฯ ส่งสินค้าไปจำหน่ายยังประเทศต่างๆ ได้แก่ ไต้หวัน ฮ่องกง
    สวิสเซอร์แลนด์ สาธารณรัฐประชาชนจีน มาเลเซีย เวียตนาม อิตาลี และ บราซิล เป็นต้น
    โดยส่วนใหญ่เป็นการจัดจำหน่ายผ่านตัวแทนซึ่งเป็นเพียงผู้ประสานงานกับลูกค้าในต่างประเทศ
    โดยลูกค้าจะเป็นผู้เปิด L/C ให้บริษัทฯ โดยตรง
    สำหรับตัวแทนจะได้รับค่าตอบแทนเป็นค่าคอมมิชชั่น
    ทั้งนี้สัดส่วนการขายให้ลูกค้าต่างประเทศคิดเป็นร้อยละ 28.94 ของยอดขายทั้งหมด

    ภาวะอุตสาหกรรมและการแข่งขัน

-   แผ่นฟิล์ม BOPP

  ในปี 2545 ตลาดแผ่นฟิล์ม BOPP เริ่มเป็นตลาดของผู้ขาย
  เนื่องจากมีอัตราการเติบโตอย่างต่อเนื่อง
  โดยเฉพาะประเทศที่กำลังพัฒนาจะมีอัตราการเติบโตสูง
  เนื่องจากมีการขยายตัวของประชากรในอัตราค่อนข้างสูง
  และเศรษฐกิจของประเทศที่กำลังพัฒนาได้เติบโตอย่างรวดเร็ว ประชากรมีรายได้เพิ่มขึ้น
  ความต้องการใช้สินค้าอุปโภคและบริโภคสูงขึ้น
  ทำให้อุตสาหกรรมบรรจุภัณฑ์ซึ่งต้องใช้แผ่นฟิล์มเติบโตขึ้นตามไปด้วย
  บริษัทฯจึงได้ตัดสินใจเพิ่มกำลังการผลิตเพื่อที่จะตอบสนองความต้องการที่เพิ่มขึ้นดังกล่าว

  คู่แข่งขันสำหรับตลาดในประเทศมีอยู่เพียงรายเดียวได้แก่ บริษัท ไทยฟิล์มอินดัสตรี จำกัด
  (มหาชน) มีกำลังการผลิตเต็มที่มากกว่าบริษัทฯ และมีส่วนแบ่งของตลาดในประเทศใกล้เคียงกัน
  ส่วนการแข่งขันกับผู้นำเข้าจากต่างประเทศบริษัทฯมีความได้เปรียบในการแข่งขัน
  เนื่องจากลูกค้าในประเทศจะพิจารณาเปรียบเทียบผู้ผลิตในด้านคุณภาพและมาตรฐาน
  ตลอดจนระยะเวลาส่งมอบ ภาระภาษีนำเข้า และระยะเวลาการชำระเงิน
  ในปัจจุบันการแข่งขันในธุรกิจแผ่นฟิล์ม BOPP
  ทั้งในและต่างประเทศไม่รุนแรงนักเนื่องจากความต้องการของผู้บริโภคยังมีเพิ่มขึ้น

-   แผ่นฟิล์ม PET

  ปัจจุบันตลาดแผ่นฟิล์มกำลังอยู่ในช่วงขาขึ้น ซึ่งแผ่นฟิล์ม PET
  เป็นแผ่นฟิล์มที่ใช้กันอย่างแพร่หลายในกลุ่มประเทศที่พัฒนาแล้ว
  โดยนำไปใช้ในอุตสาหกรรมบรรจุภัณฑ์ อุตสาหกรรมการบันทึกเทปคอมพิวเตอร์ (Audio
  Vision) อุตสาหกรรมการผลิตสายไฟฟ้า อุตสาหกรรมการผลิตท่อของเครื่องปรับอากาศ (Air
  Duct) และอื่นๆ
  อย่างไรก็ตามแผ่นฟิล์มประเภทนี้กำลังได้รับความนิยมจากประเทศที่กำลังพัฒนามากขึ้น
  และคาดว่าเมื่อเศรษฐกิจโลกฟื้นตัว ความต้องการแผ่นฟิล์ม PET จะเพิ่มมากขึ้น

  คู่แข่งขันสำหรับตลาดในประเทศมีอยู่เพียงรายเดียวได้แก่ บริษัท ไทยฟิล์มอินดัสตรี จำกัด
  (มหาชน) มีกำลังการผลิตน้อยกว่าบริษัทฯ บริษัทฯมีส่วนแบ่งของตลาดในประเทศมากกว่า
  ส่วนการแข่งขันกับผู้นำเข้าจากต่างประเทศบริษัทฯมีความได้เปรียบในการแข่งขัน
  เนื่องจากลูกค้าในประเทศจะพิจารณาเปรียบเทียบผู้ผลิตในด้านคุณภาพและมาตรฐาน
  ตลอดจนระยะเวลาส่งมอบ ภาระภาษีนำเข้า และระยะเวลาการชำระเงิน
  อย่างไรก็ตามการแข่งขันในธุรกิจแผ่นฟิล์ม PET
  ทั้งในและต่างประเทศไม่รุนแรงนักเนื่องจากความต้องการของผู้บริโภคยังมีเพิ่มขึ้น

-   แผ่นฟิล์ม Metallized เป็นแผ่นฟิล์มที่ผ่านกระบวนการฉาบด้วยโลหะอลูมิเนียม (Aluminum)
    ทำให้สามารถป้องกันการไหลผ่านของอากาศและความชื้นได้ดี
    จึงยืดอายุของสินค้าภายในได้ดีกว่าแผ่นฟิล์มชนิดธรรมดา บริษัทฯได้เริ่มผลิตแผ่นฟิล์ม
    Metallized เมื่อประมาณกลางปี 2544 ปัจจุบันบริษัทฯยังมีส่วนแบ่งตลาดไม่มากนัก
    โดยมีคู่แข่งมากกว่า 1
    รายเนื่องจากผู้ประกอบการบางรายสั่งซื้อฟิล์มชนิดธรรมดาจากบริษัทฯเพื่อนำไปผ่านกระบวนการฉาบด้วยอลูมิเนียมเอง
    อย่างไรก็ตามบริษัทฯคาดว่าแผ่นฟิล์มประเภทนี้จะทำให้รายได้จากการขายของบริษัทฯเพิ่มขึ้นเนื่องจากตลาดในและต่างประเทศมีความต้องการและมีการเติบโตอย่างต่อเนื่อง
    ซึ่งทำให้มีการแข่งขันไม่รุนแรงนักในตลาดแผ่นฟิล์ม Metallized

    การจัดหาผลิตภัณฑ์

(1) ลักษณะการจัดให้ได้มาซึ่งผลิตภัณฑ์

การผลิต

บริษัทฯผลิตแผ่นฟิล์มโดยการนำเม็ดพลาสติกมาหลอมละลายแล้วผ่านกรรมวิธีจนกลายเป็นแผ่นฟิล์ม
จากนั้นนำไปตัดให้ได้ขนาดตามที่ลูกค้าต้องการ
บริษัทฯมีโรงงานแห่งเดียวตั้งอยู่ที่การนิคมอุตสาหกรรมแหลมฉบัง จังหวัดชลบุรี
โดยมีกำลังการผลิตรวมประมาณ 27,475 ตันต่อปี ในปี 2545 อัตราการใช้กำลังการผลิตดีขึ้น
และเป็นไปอย่างมีประสิทธิภาพ

บริษัทฯอยู่ระหว่างการติดตั้งเครื่องจักรเพื่อเพิ่มกำลังการผลิตแผ่นฟิล์ม BOPP
คาดว่าจะแล้วเสร็จและเริ่มดำเนินการผลิตได้ประมาณกลางปี 2546
ซึ่งจะทำให้กำลังการผลิตรวมของบริษัทฯเพิ่มเป็น 44,975 ตันต่อปี

นโยบายการผลิต

บริษัทฯ มีนโยบายผลิตแผ่นฟิล์มที่มีคุณภาพและได้มาตรฐาน ISO 9001:2000
จึงทำให้ผลิตภัณฑ์ของบริษัทฯเป็นที่ยอมรับทั้งตลาดในและต่างประเทศ
ลูกค้าสามารถนำผลิตภัณฑ์ของบริษัทฯไปใช้ได้อย่างมีประสิทธิภาพในอุตสาหกรรมต่อเนื่อง
ปัจจัยที่สนับสนุนการผลิตให้ได้คุณภาพและมาตรฐานคือ

-   พัฒนาบุคลากรให้มีความรู้และฝึกฝนให้เกิดความชำนาญสามารถปฏิบัติงานอย่างมีประสิทธิภาพเพื่อรองรับการขยายตัวของอุตสาหกรรม

-   พัฒนาเครื่องจักรให้ทันสมัยเพื่อใช้ผลิตสินค้าให้ทันกับความต้องการของลูกค้าที่มีเพิ่มขึ้น
    พร้อมทั้งควบคุมคุณภาพการผลิตให้มีประสิทธิภาพและประสิทธิผล

-   จัดหาวัตถุดิบจากแหล่งผลิตที่มีคุณภาพ และมีราคายุติธรรม

การจัดหาวัตถุดิบ

วัตถุดิบที่ใช้ในการผลิตแผ่นฟิล์ม คือ เม็ดพลาสติก Polypropylene ใช้ผลิตแผ่นฟิล์ม BOPP
และเม็ดพลาสติก Polyester สำหรับผลิตแผ่นฟิล์ม PET ซึ่งเมื่อปี 2545 บริษัทฯ
จัดซื้อเม็ดพลาสติก จากแหล่งภายในประเทศประมาณร้อยละ 84.60
ของยอดซื้อเม็ดพลาสติกทั้งหมดและประมาณร้อยละ 15.40 สั่งซื้อจากต่างประเทศ
โดยบริษัทฯมียอดสั่งซื้อเม็ดพลาสติกจากผู้ผลิตในประเทศที่มีสัดส่วนเกินกว่าร้อยละ 30
ของยอดซื้อรวม จำนวน 2 ราย
ซึ่งผู้ผลิตและจำหน่ายทั้งสองรายเป็นผู้ผลิตรายใหญ่ของประเทศและไม่มีความเกี่ยวข้องกับบริษัทฯ
ส่วนการนำเข้าเม็ดพลาสติกจากต่างประเทศ บริษัทฯสั่งซื้อจากประเทศสหรัฐอเมริกา เกาหลี ญี่ปุ่น
เป็นต้น

เนื่องจากเม็ดพลาสติกเป็นสินค้าที่มีลักษณะเป็นสินค้า Commodity
ทำให้บริษัทฯสามารถจัดหาวัตถุดิบที่มีคุณภาพทัดเทียมกันได้จากแหล่งต่างๆ ทั้งภายในและต่างประเทศ
โดยปัจจุบันบริษัทฯมีนโยบายในการสั่งซื้อวัตถุดิบในประเทศเนื่องจากมีราคาใกล้เคียงกันและทำให้บริษัทฯสามารถบริหารสินค้าคงคลังได้อย่างมีประสิทธิภาพเนื่องจากไม่ต้องสต็อกวัตถุดิบเป็นจำนวนมาก
อย่างไรก็ตามบริษัทฯได้นำเข้าเม็ดพลาสติกบางส่วนเพื่อเป็นการลดความเสี่ยงจากการพึ่งพิงการสั่งวัตถุดิบจากผู้ผลิตและจำหน่ายในประเทศน้อยราย

(2) ผลกระทบต่อสิ่งแวดล้อม

การดำเนินการเพื่อลดผลกระทบต่อสิ่งแวดล้อม

กระบวนการผลิตแผ่นฟิล์มพลาสติกเป็นการละลายและรีดพลาสติกให้เป็นแผ่นซึ่งไม่ก่อให้เกิดมลพิษทำลายสิ่งแวดล้อม
ไม่ว่าจะเป็น กลิ่น เสียง ควัน และน้ำเสีย นอกจากนี้บริษัทฯ
ได้ว่าจ้างบริษัทผู้เชี่ยวชาญมาตรวจสอบและรายงานต่อการนิคมอุตสาหกรรมแหลมฉบัง
ซึ่งค่าที่วัดได้ไม่เกินมาตรฐานที่จะมีผลกระทบต่อสิ่งแวดล้อม

ค่าใช้จ่ายในการลงทุนเพื่อควบคุมสิ่งแวดล้อมในช่วง 3 ปีที่ผ่านมา

  - ไม่มี -

ผลกระทบจริงเมื่อเทียบกับข้อกำหนดตามกฎหมาย

  - ไม่มี -

ข้อพิพาทหรือการถูกฟ้องร้องเกี่ยวกับสิ่งแวดล้อม

  - ไม่มี -

งานที่ยังไม่ได้ส่งมอบ

  - ไม่มี -